મોહાલી: ક્રિકેટ ચાહકો હવે સવાલ કરી રહ્યા છે કે અજિંક્ય રહાણે કોની ‘ચિઠ્ઠી’ લઈને આવ્યો છે? ઈંગ્લેન્ડ સામેની વર્તમાન શ્રેણીમાં સતત નિષ્ફળ રહેવા છતાં તેને ટીમ ઇન્ડિયામાં સામેલ કરાઈ રહ્યો છે. તાજેતરમાં ન્યૂઝીલૅન્ડ સામેની ટેસ્ટ-શ્રેણીમાં ૧૮૮ રન તેમજ ૭૭ રનની બે મોટી ઇનિંગ્સ રમનાર તેમજ વન-ડે સિરીઝમાં પણ સરેરાશ સારું રમેલો અજિંક્ય રહાણે ઇંગ્લૅન્ડ સામેની વર્તમાન સિરીઝમાં સદંતર નિષ્ફળ ગયો છે. તે પાંચ દાવમાં કુલ મળીને તે માત્ર ૬૩ રન બનાવી શક્યો છે. શ્રેણીમાં તેની ઇનિંગ્સ આ મુજબની રહી છે: ૧, ૧૩, ૨૩, ૨૬ અને ૦. ગઈ કાલે દિવસની રમત પૂરી થઈ ત્યારે સાથી બૅટ્સમૅન ચેતેશ્વર પૂજારાએ અજિંક્યને નબળા ફૉર્મ સામે સપોર્ટ કરીને તેનો નૈતિક જુસ્સો વધાર્યો હતો. જોકે બીજી વાત એ છે કે રહાણે ઇંગ્લૅન્ડના સ્પિનરો સામે સારું નથી રમી શક્તો. તેણે પાંચમાંથી ત્રણ વિકેટ સ્પિનરોની બોલિંગમાં ગુમાવી છે. રાજકોટની ટેસ્ટમાં ઝફર અન્સારી અને મોઇન અલીએ અજિંક્યને આઉટ કર્યા બાદ વિશાખાપટ્ટનમમાં તેણે જેમ્સ ઍન્ડરસન અને સ્ટુઅર્ટ બ્રૉડના બૉલમાં વિકેટ ગુમાવી હતી. રહાણે ગઈ કાલે ફરી એક વાર સ્પિનરનો શિકાર થયો હતો. આદિલ રશીદે ગૂગલીમાં તેને શૂન્ય પર જ એલબીડબ્લ્યુ કરી દીધો હતો.